ועדת הכספים, כנסת 17, פרוטוקול מספר 753, 2008-03-17 10:00

סטס מיסז'ניקוב: בוקר טוב.

סטס מיסז'ניקוב: אני פותח את ישיבת ועדת הכספים.

סטס מיסז'ניקוב: אנחנו פותחים סדר יום עמוס ודי עצבני, למרות שננסה לא להתעצבן.

סטס מיסז'ניקוב: הנושא הראשון בו אנחנו דנים הוא מלגות לסטודנטים במכללת ספיר.

יעקב ליצמן: אנחנו צריכים לדבר גם על חפציבה, אבל לא נעשה זאת היום.

סטס מיסז'ניקוב: לא נערבב שמחה בשמחה.

חיים אורון: הנושא הוא מאוד פשוט והוא עלה כאן בדחיפות.

חיים אורון: אני מודה ליושב-ראש על שהוא מעלה את הנושא בדחיפות כי הסיבה לדחיפות היא מאוד פשוטה.

חיים אורון: אנחנו ב-17 במרץ וההרשמה כבר התחילה ויש בעיות בהרשמה למכללת ספיר.

חיים אורון: הדיון התחיל איך מגייסים 27 מיליון שקלים ל-50 אחוזים מלגה, כאשר בעקבות ישיבה שעד הסוף לא ברור לי מה היה שם, הועלה הרף ל-75 אחוזים מלגה.

חיים אורון: אני מודה, הוועדה דיברה על 50 אחוזים.

יעקב ליצמן: זה בעקבות מה שקרה באותו יום.

חיים אורון: בשבוע שהוועדה קיימה את הדיון, בצירוף מקרים שלחבר הכנסת יש הסבר אחד לכך – לי יש פחות הסברים – נהרג תלמיד המכללה וזה הפך את העניין לעוד יותר אקוטי.

חיים אורון: הייתה גם הודעה של שרת החינוך.

חיים אורון: השליתי את עצמי שברשות ובסמכות המלגה קיימת אבל עד עכשיו לא נאמר לנו מה בדיוק קורה עם זה.

חיים אורון: נשיא ומנכ"ל המכללה שיושבים כאן אומרים שחברי הוועדה אמרו להם שיודיעו שיש מלגה.

חיים אורון: הם אמרו שהם לא יכולים לקחת על עצמם התחייבות שיש לה משמעות חוזית מבלי שהם יודעים שיש לזה כיסוי תקציבי.

חיים אורון: אנחנו, אלה שפחות אמיצים בוועדה, אמרנו שיחכו, שלא יתחייבו בהתחייבות שאחר כך לא נוכל לעמוד מאחוריה.

חיים אורון: האומץ הזה הולך ונגמר.

חיים אורון: לכן אני חושב שאנחנו צריכים לצאת מהישיבה הזאת באמירה ברורה שיש מלגה.

חיים אורון: הביצוע שלה ממילא לא מהיום למחר אלא יש עוד זמן משום שאנחנו מדברים היום על התחייבות שהיא כמובן התחייבות כספית.

חיים אורון: כדי שהתמונה תהיה ברורה המכללה קיבלה על עצמה – כי עלתה שאלה שהמועצה להשכלה גבוהה נותנת רק ללימודי תואר אקדמאי כאשר יש גם מסלולים לא אקדמאים – היה מדובר שהחלק הלא אקדמי יהיה על ידי שלושה מיליון שהמכללה התחייבה להעמיד מתקציבה פלוס תרומות שבראשית ייועדו למסלולים הללו.

חיים אורון: אז היה ויכוח האם מדובר ב-21 מיליון שקלים, כפי שאמרו אנשי המכללה, או 18 מיליון שקלים - כל זה אמור לגבי 50 אחוזים מלגה - כמו שאמרה ריקי ממשרד האוצר.

חיים אורון: לאחר שיחה עם מי שדיברתי אני מציע שההחלטה תהיה שיש מלגה בגובה 50 אחוזים.

חיים אורון: למקרים בהם יש צרכים מיוחדים, בעיקר סוציו-אקונומיים, אני מציע ליצור מסלול שלא יחול לגבי כולם, של 75 אחוזים.

חיים אורון: אני רוצה לסיים את דבריי במה שהתחלתי בדיון הקודם.

חיים אורון: מכללת ספיר, למי שמצוי באזור – ואני אמנם לא חי בנגב המערבי אבל אני חי בנגב המזרחי – היא במפורש עוגן יותר מאשר מקום בו לומדים.

חיים אורון: 7,000-8,000 תלמידים לומדים במכללת ספיר.

חיים אורון: התחושה היא שיש עקומה יורדת ויש לה השלכות מרחיקות לכת על כל עוטף עזה.

חיים אורון: לכן נדמה לי שזה חייב להיות שיקול נוסף.

חיים אורון: אין כאן השלכות רוחב, אין כאן השלכות קדימה, אלא יש מכללה אחת באזור הזה שצריך לעזור לה.

ראובן ריבלין: ביקשתי להזמין את רם בלניקוב, הממונה על התקציבים, מתוך ידיעה שהוא הסמכות היחידה שגם יודעת לומר כן, דבריו דבר אמת והוא מעמיד אותנו על דיוקם של דברים.

ראובן ריבלין: ביקשתי את הזמנתו על מנת לסגור כאן את הנושא שבו מספר רב של אנשים מרכזיים בהכוונת תקציב המדינה אמרו את דברם.

ראובן ריבלין: מכל מקום, משרד ראש-הממשלה, באמצעות מנכ"ל משרד ראש-הממשלה, כדרכו רמז כאילו הדברים מסודרים.

ראובן ריבלין: לכן ניסינו למצוא כאן מקורות וביקשתי להביא אותך משום שחלקם של המקורות מבוצעים באמצעותך, אם לא על ידך באופן ישיר.

ראובן ריבלין: חיפשנו ואכן אנחנו רוצים להביא בפניך את המתווה.

יעקב ליצמן: היום הוא לא כאן?

ראובן ריבלין: גם היום הוא כאן.

ראובן ריבלין: לכן לא צריך אפילו להרחיב את הדיבור לגבי הראייה והתפיסה הלאומית של הצורך להגיע למצב בו מכללת ספיר לא רק שלא תרד במספר תלמידיה אלא אפילו מספרם יעלה בשנה הבאה.

ראובן ריבלין: אני חושב שיושבת-ראש הכנסת וקרן הכנסת שנותנת מלגות לסטודנטים צריכה לחזור לאיזשהו תהליך ולאיזשהו נוהל שהיה בזמן שהפשיסטים היו החלק שקבע את סדרי העדיפויות של הכנסת.

ראובן ריבלין: טוב שהוצאנו אותם, אבל בסך הכל בעניין מכללת ספיר הם עשו דבר טוב.

יעקב ליצמן: מי אלה הפשיסטים?

ראובן ריבלין: המפלגות הפשיסטיות.

ראובן ריבלין: אני למשל.

ראובן ריבלין: אנחנו באמת חשבנו שהעניין זה הוא חשוב וחשוב גם שהכנסת המבקשת מהממשלה לעשות דבר שהוא חשוב בבחינת הערך הציבורי, שתעשה אותו גם היא.

יעקב ליצמן: אני צודק כאשר אני מבקש מרם בלניקוב שתיתן להם את זה.

יעקב ליצמן: אני חושב שאם אנחנו רוצים לשמור על המדינה, חייבים לעשות כל מאמץ כדי שמכללת ספיר לא תיפול.

יעקב ליצמן: מבחינה ביטחונית ומבחינת המדינה, חייבים לעשות הכל כדי שהמכללה לא תיפול.

יעקב ליצמן: לכן אני תומך בבקשה.

ראובן ריבלין: אני מציע שחבר הכנסת אורון יפרט איך אנחנו ראינו את החלוקה של הכספים.

אורית נוקד: אני יודעת שרם בלניקוב הוא אדם מאוד מעשי.

אורית נוקד: אני רוצה להציע, מאחר שאנחנו נמצאים בתקופה בה בעצם העורף הפך לחזית, אנחנו באמת רוצים לחזק אותם.

אורית נוקד: אני מאוד מבקשת שאתה תאשר את הבקשה.

זאב צחור: הדברים מאוד פשוטים.

זאב צחור: אנחנו במשבר עמוק.

זאב צחור: בשבוע האחרון ההרשמה הייתה כמעט אפס, בשבועיים האחרונים היה טפטוף קטן.

זאב צחור: במהלך שבע שנות הקסאמים ידענו להתגבר והמכללה גדלה פי שניים.

קריאה: עד מתי ההרשמה?

זאב צחור: עד תחילת שנת הלימודים, אבל עכשיו זה הזמן הקריטי והעיקרי.

זאב צחור: עכשיו הסטודנט שוקל לאן ללכת, לאחווה, למכללת פרס, לאוניברסיטת בן-גוריון וכולי.

זאב צחור: רבותיי, זה קורה עכשיו, בימים אלה.

זאב צחור: אני מוכרח לומר לחבר הכנסת אורון שהצטערתי לשמוע שאתה יורד מ-75 אחוזים שכר לימוד.

יעקב ליצמן: הוא אומר שהוא לא ירד אלא שהוא דיבר על זה.

זאב צחור: אני מבקש שזה יהיה 75 אחוזים.

זאב צחור: זה מאוד חשוב לנו.

זאב צחור: אם נצא מכאן אם הדבר הזה, תאמינו לי שעקומת ההרשמה מחר בבוקר תשתנה.

אבישי ברוורמן: אני חושב שרם בלניקוב הבין את זה.

אבישי ברוורמן: הבעיה של מכללת ספיר, מעבר לזה שהיא מכללה, שהיא נמצאת היום במצב שאם המצב ממשיך כפי שהוא, היא תאבד את הסטודנטים וגם חלק מהמרצים שלה.

אבישי ברוורמן: לכן כאן זאת לא פעולה שמתמשכת על פני זמן ארוך אלא מדובר בפעולה מיידית.

אבישי ברוורמן: מכיוון שרמי הופך להיות ויהיה יחד אתנו נביא הפריפריה, ואני מאמין שתעשה זאת ביחד אתנו, אני חושב שבמקרה הזה, מעבר להצהרה על הפריפריה, צריך לחתוך את הבירוקרטיה ולעשות מעשה.

שלמה גרוסמן: גם המועצה להשכלה גבוהה וגם ה-ות"ת רואים את המכללה כנכס לאקדמיה ופיתוחה חשוב לנו מאוד.

שלמה גרוסמן: אנחנו נתנו סכומים משמעותיים בשנה הנוכחית למלגות ולמיגון ו-ות"ת מוכנה להיות שותפה בנושא המלגות לשנה הבאה בהיקף של 7 מיליון שקלים.

ניסן סלומינסקי: סוכם עם אנשיך על סכום של 7.5 מיליון שקלים.

יעקב ליצמן: ולאשר להם את לימודי המשפטים.

שלמה גרוסמן: חייבים לאשר להם את המלגות, לעודד אותם ולאפשר להם לפתח את המכללה כך שסטודנטים וגם חברי סגל יבואו לאזור.

סטס מיסז'ניקוב: חבר הכנסת ריבלין יחליף אותי למספר דקות.

סטס מיסז'ניקוב: אני צריך לומר משהו בוועדת הכנסת ולאחר מכן אחזור.

ראובן ריבלין: אני מציע שאחרי שידבר הממונה על התקציבים, יוכלו להתייחס החברים.

ראובן ריבלין: אני חושב שכל הדברים שאומרים, אלה הם דברים שכבר נאמרו.

ראובן ריבלין: הממונה על התקציבים בקי בעניין והוא ביקש את רשות הדיבור, אותה ניתן לו.

ראובן ריבלין: אחרי כן, אם יהיה צורך, אנחנו נראה אם להמשיך את הדיון או לא.

רם בלינקוב: אני מקווה שהנושא הזה ייפתר עוד לפני שתיגמרנה הבחירות של חבר הכנסת אורון.

רם בלינקוב: מאחר שיש קונצנזוס לגבי הבעיה במכללת ספיר, הייתי מצפה שיהיה קונצנזוס על ההתגייסות לפתרון הבעיה, ואני לא פונה דווקא לחברי הכנסת.

רם בלינקוב: לצערי לא ראיתי כאן מישהו ממשרד החינוך.

רם בלינקוב: משרד החינוך הוא משרד עם תקציב של 27 מיליארד שקלים ומספר מאות מיליוני שקלים שמסתובבים כל הזמן בין כל מיני פרוייקטים כאלה ואחרים, לפי שיקול דעתו של המשרד.

ניסן סלומינסקי: השרה אמרה שיהיו מלגות בגובה 100 אחוזים.

רם בלינקוב: למשרד החינוך יש תקציב של 27 מיליארד שקלים כאשר הרוב לא גמיש, אבל כמה מאות מיליוני שקלים גמישים.

רם בלינקוב: ניתן היה בהחלט לראות התגייסות למאמץ.

יעקב ליצמן: היא אמרה.

שלמה גרוסמן: 7 מיליון שקלים.

רם בלינקוב: בשנה שעברה.

ניסן סלומינסקי: לא, עכשיו, לצורך ספציפי.

ניסן סלומינסקי: רק לזה.

רם בלינקוב: מודה ועוזב ירוחם.

רם בלינקוב: לא שמעתי.

ראובן ריבלין: הם היחידים שהם בסדר.

ראובן ריבלין: לגבי משרד החינוך לא הערנו לך, אבל לגבי ות"ת אנחנו מעירים לך כי הם התנדבו לגבי חלקם.

רם בלינקוב: אני לא יודע מי דיבר על 75 אחוזים מלגה.

רם בלינקוב: קודם כל, התרבות הזאת שדיונים תקציביים מתקיימים מחוץ למשרד האוצר או אצל שר האוצר או אצל הממונה על אגף התקציבים, אנחנו נשרש אותה ונעקור אותה כי היא לא ראויה.

רם בלינקוב: מי שעוסק בדיונים תקציביים בלי שתהיה לו הראייה הכוללת, פשוט פוגע בסדר העדיפות הלאומי, כמו שאתם ככנסת רוצים וכמו שרוצה הממשלה.

זאב צחור: היסטוריה של מדינת ישראל.

רם בלינקוב: יש כאן פרופסור לכלכלה.

רם בלינקוב: יש איזשהו מחיר שזה מתחיל להיות לא רציונאלי הצריכה של המוצר או השירות בעניין הזה.

רם בלינקוב: אם נוריד לאפס, יהיה רישום עוד יותר גדול.

רם בלינקוב: לכן צריכה להיות מידתיות בהנחות.

רם בלינקוב: לכן אני מתנגד לתת 75 אחוזים הנחה.

רם בלינקוב: אני חושב שיותר מ-50 אחוזים, זה לא ראוי כי ה-50 אחוזים הנותרים, תזכרו מה המחיר, זה שכר הלימוד הנמוך ביותר בעולם.

רם בלינקוב: לכן אנחנו מתנגדים לעניין הזה כדי שהצריכה תהיה סבירה.

רם בלינקוב: לעניין הסוציו-אקונומי, לעניין המקרים הקשים.

רם בלינקוב: אמרתם שיושבת-ראש הכנסת רוצה לתת מלגות.

ראובן ריבלין: לא אמרתי שהיא רוצה.

ראובן ריבלין: אמרתי שבעבר הכנסת – כאשר היה לנו יושב-ראש הכנסת – העברנו 150 מלגות.

רם בלינקוב: זה לא חפציבה.

רם בלינקוב: זה ייפתר.

יעקב ליצמן: גם חפציבה ייפתר, גם התרופות ייפתרו.

רם בלינקוב: אני חושב שזה מקור ראוי למלגות.

ראובן ריבלין: מדובר ב-150 מלגות.

זאב צחור: 7,000 ומשהו.

רם בלינקוב: מדובר ב-7,000 מקרים סוציאליים?

זאב צחור: לא.

זאב צחור: 7,000 מקבלי מלגות.

זאב צחור: אני חייב להזכיר לך שחצי מלגה הייתה לנו כבר בשנה שעברה.

זאב צחור: אנחנו במשבר אחר.

רם בלינקוב: פרופסור צחור, אני חושב ש-75 אחוזים זה מוגזם.

רם בלינקוב: זאת דעתי וזאת עמדתי.

קריאה: הגישה הזאת מפריעה.

ראובן ריבלין: אתה רוצה לא לשמוע אותה?

ראובן ריבלין: אני לא רוצה להוציא אורחים מכובדים.

ראובן ריבלין: אתה מייצג את הציבור שלך בצורה ראויה.

ראובן ריבלין: אמרתי לכם, יבוא הממונה על אגף התקציבים ואנחנו נשמע את האמת.

ראובן ריבלין: לדבר בינינו ולדבר עם אנשים שהם אומרים כן, כן, כן, אבל הם לא משקיעים דבר, זה משהו אחר.

ראובן ריבלין: כאשר שר האוצר מחלק את התקציב בין משרדי הממשלה, הם עושים להם איזשהו מנהג חדש שהם קובעים את סדר העדיפויות אצלם ובדברים שהם עדיפויות לאומיות, הם באים אל משרד האוצר.

ניסן סלומינסקי: יותר זה.

ניסן סלומינסקי: מי שצריך היה לתת, לא ייתן.

ראובן ריבלין: לכן אמרתי שיבוא לכאן הממונה על אגף התקציבים ונשמע דברים כהווייתם.

ראובן ריבלין: עכשיו נתווכח אתו.

רם בלינקוב: המימון בשנה שעברה היה 7 מיליון שקלים מה-ות"ת, 3 מיליון שקלים ממקורות עצמיים, כ-11 מיליון שקלים מתרומות לרבות הסוכנות, ו-3 מיליון שקלים מהאוצר.

רם בלינקוב: לי אין כרגע תמונת מצב התרומות/סוכנות.

רם בלינקוב: אחרי שנברר את העניין הזה, נדע מה מידת ההתערבות שאנחנו צריכים להתערב.

רם בלינקוב: מה שאמרת כאן על ה-ות"ת, לא שמעתי אותו.

ראובן ריבלין: הוא נמצא כאן.

רם בלינקוב: אני לוקח את זה כעובדה.

רם בלינקוב: אני מצפה שמשרד החינוך יתרום את חלקו שהוא לא כזה דרמטי.

יעקב ליצמן: כמה אתה מבקש?

יעקב ליצמן: אם לא נסגור היום, לא יהיה דבר.

חיים אורון: היום נסגור שיש מלגה.

חיים אורון: השאר, שהם יריבו ביניהם.

חיים אורון: הם הממשלה ולא אנחנו.

חיים אורון: שהממשלה תקבל אחריות על המלגה ואז הוא יודיע לכולם.

ראובן ריבלין: מה אומר חבר הכנסת אורון זה נכון.

רם בלינקוב: עוד לא עסקתי בנושא המרצים.

ראובן ריבלין: נכון, אבל כאשר אנחנו נכניס כאן את ההכרזה ומשרד החינוך יבוא לשר האוצר ויאמר לו שאין לו, השאלה האם יהיה מי שידאג לכל הנושא הזה?

חיים אורון: התחייבות שלטונית.

ראובן ריבלין: נכון.

ראובן ריבלין: האם ההתחייבות השלטונית מכם תפתור את הבעיה בתוך משרדי הממשלה?

ראובן ריבלין: זאת שאלה לשר האוצר באמצעותך.

רם בלינקוב: אני לא רשאי לתת התחייבות שלטונית כי אני לא שלטון אלא אני פקיד.

רם בלינקוב: אני יכול לתת לך התחייבות של ראש אגף התקציבים, אבל יושב לידי שר האוצר.

ראובן ריבלין: אם השר רוצה לענות,הוא יענה.

ראובן ריבלין: אני לא רוצה לכפות עליו דבר.

ראובן ריבלין: אומר חבר הכנסת אורון, בצדק, שהיום נצא עם הכרזה אבל צריך שיהיה כיסוי להכרזה הזאת.

ראובן ריבלין: אחר כך יאמרו שמשרד האוצר שלח למשרד החינוך.

ראובן ריבלין: במשרד החינוך כבר הפניתי את תשומת לבה של השרה.

רוני בר-און: מה היה גובה המלגה לפני שנה?

חיים אורון: 50 אחוזים.

רוני בר-און: מה היה סכום התרומה של ות"ת לפני שנה?

חיים אורון: 7 מיליון שקלים.

חיים אורון: השנה ביקשנו 7.5 מיליון שקלים.

רוני בר-און: יהיו יותר סטודנטים בשנה הבאה?

זאב צחור: לא יודעים.

זאב צחור: אנחנו במאמץ הצלה.

זאב צחור: ניתן להציל אבל רק בימים אלה.

רוני בר-און: אדוני היושב-ראש, תפנה ל-ות"ת שירימו את התרומה שלהם בשיעור ההרמה שמבקשים לגבי המלגה.

רוני בר-און: זה לשם ההתחלה.

ראובן ריבלין: עד כמה שלמדנו יחד, תקציב ה-ות"ת הוא קבוע והוא כבר מחולק כולו.

ראובן ריבלין: אני מכיר אדם שיכול להשפיע על ה-ות"ת בצורה דרמטית.

ראובן ריבלין: לכן שאלתי, כדי שלא ניכנס כאן לחלוקת המחויבויות, האם השלטון שבא לידי ביטוי כאן באמצעות שר האוצר לוקח על עצמו להסדיר את העניין ומכללת ספיר יכולה להכריז את הכרזתה.

ראובן ריבלין: זאת השאלה.

חיים אורון: אני חושב שהתביעה שאתם תובעים שמשרד החינוך בכובע של משרד החינוך ולא של ה-ות"ת יהיה שותף לעניין היא תביעה נכונה.

חיים אורון: אני חושב שאנחנו צריכים להצטרף אליה, אבל אנחנו לא יכולים לקבל אחריות לגביה כי לנו אין יכולת להזיז כסף מכאן לכאן.

חיים אורון: אני מבין את מה שאמר פרופסור צחור ששאל למה ירדתי מ-75 אחוזים, אבל אני לא ירדתי מ-75 אחוזים משום שמה שהובא כאן בהתחלה היה 50 אחוזים ואני נשארתי נאמן למה שאמרתי.

רם בלינקוב: עוד לא התבטאתי בעניין המרצים.

חיים אורון: בסדר.

חיים אורון: אני חושב שיש כאן סל שייתן תשובה גם לשתי השאלות ואני חושב שאז גם יהיה מוצדק לבוא ל-ות"ת ולמשרד החינוך ולבקש מהם להשתתף בשיעורים מתאימים בדלתא הזאת.

חיים אורון: אחריות הממשלה היא לכל מה שלא יהיה בתרומות.

חיים אורון: אם יבואו תרומות בגלל המצב בספיר ויכסו את כל הפער כמו בשנה שעברה, אין בעיה, אבל הם לא יכולים לחכות עד ספטמבר אלא אם צריכים לדעת היום שיש מישהו שבסוף לוקח אחריות על כל הסל הזה.

יעקב ליצמן: אני רוצה שרם בלניקוב יתייחס להצעה שלי.

יעקב ליצמן: יש לי הצעה אחרת.

יעקב ליצמן: אני אומר שיש כסף שהיה לפני שנה שהספיק למספר התלמידים שנרשמו לפני שנה.

ראובן ריבלין: אבל לפני שנה המצב לא היה חמור כפי שהוא כיום.

יעקב ליצמן: אז המלגה הייתה בגובה 50 אחוזים.

יעקב ליצמן: בהנחה שאין את מספר התלמידים השנה כפי שהיה לפני שנה וכרגע לא חשוב הסיבות לכך.

יעקב ליצמן: בסוף השנה תסתיים ההרשמה ויראו שאין את אותו מספר תלמידים.

יעקב ליצמן: לכן אני אומר שמה שהיה, צריך להיות ולכן יכול להיות שגובה המלגה יהיה יותר מ-50 אחוזים.

יעקב ליצמן: אם באמת תצליח מכללת ספיר להגדיל את מספר הנרשמים ויהיו לה בשנה הבאה יותר מאשר יש לה השנה – ולדעתי זה יהיה נס גדול – כל אחד יוסיף את חלקו.

יעקב ליצמן: לכן אני אומר שראשית, מה שהיה, הוא שיהיה.

יעקב ליצמן: כמה תלמידים היו לכם לפני שנה?

זאב צחור: היו כמעט 2,000 תלמידים חדשים.

יעקב ליצמן: אני לא רואה שהשנה יהיה את המספר הזה.

זאב צחור: יכולים להיות.

זאב צחור: אם תהיו מנהיגים, יהיו.

יעקב ליצמן: הלוואי שיהיו, ואז כל אחד יוסיף ממקורותיו.

חיים אורון: השאלה כמה יהיה גידול נטו.

רם בלינקוב: תזכרו ש-ות"ת הוקמה על מנת לשמור על החופש האקדמי.

רם בלינקוב: אנחנו לא עובדים ישירות מול המוסדות אלא אם כן זה נוח למוסדות ואנחנו רוצים להמשיך את הדבר הזה כי במקרים אחרים, כאשר אנחנו רוצים להתערב בעבודת ה-ות"ת, מנפנפים לנו עם החופש האקדמי.

רם בלינקוב: לא כאן, בגלל שזורמים כספים, נשנה את העניין הזה.

רם בלינקוב: לכן אני לא נכנס לכל מנגנוני ההתחשבנות הללו ואלה יקבלו כך ואלה יקבלו כך.

רם בלינקוב: יש גורם שמתקצב את העניין הזה.

ראובן ריבלין: אבל שהוא יהיה מולך.

רם בלינקוב: ה-ות"ת מולי.

רם בלינקוב: אני עובד מול ה-ות"ת.

סמדר אלחנני: אתה גם לא מול ה-ות"ת.

רם בלינקוב: מול המועצה להשכלה גבוהה.

ראובן ריבלין: סמדר, הערתך נכונה לפרוטוקול.

ראובן ריבלין: התכוונו לאותו דבר.

רם בלינקוב: בעניין המרצים.

רם בלינקוב: עם כל הכאב, זה לא המקרה.

רם בלינקוב: אנחנו אחרי הסכם עגום מאוד עם כלל המרצים בארץ, הסכם קשה ביותר.

רם בלינקוב: הבעיה של מרצים היא לא רק בעיית מרצים של ספיר לעומת תל-אביב או של ספיר לעומת תל-חי או של תל-חי לעומת ירושלים, אלא יש בעיה כללית גם של תל-אביב לעומת ניו-יורק ושל תל-אביב לעומת וושינגטון.

רם בלינקוב: אנחנו לא יודעים לסדר את זה באמצעות סבסוד.

רם בלינקוב: לא יודעים לסדר את העניין הזה ולא רוצים לסדר את העניין הזה.

רם בלינקוב: היום זה כאן, מחר זה בתחרות עם מקום אחר, מחר זה בתחרות בין ישראל לבין חוץ לארץ, מחרתיים זה בתחרות בין תל-חי לבין ירושלים ואחרי מחרתיים זה אריאל לבין תל-אביב.

רם בלינקוב: זה לא יכול לעבוד כך.

רם בלינקוב: אני גם לא יודע לסדר את זה.

רם בלינקוב: על בסיס מה?

רם בלינקוב: ניכנס להסכמי שכר?

רם בלינקוב: אי אפשר לעשות את הדבר הזה עם כל הכאב.

רם בלינקוב: יתרה מכך, למה זה יפסיק במרצים?

רם בלינקוב: למה לא ביתר העובדים באוניברסיטה?

רם בלינקוב: מה עם עובדי המחשב?

רם בלינקוב: מה עם עובדי הניקיון?

רם בלינקוב: מה עם עובדי הניקיון בעיריית שדרות?

רם בלינקוב: וכן הלאה וכן הלאה.

רם בלינקוב: זה מעגל שילך ויתנפץ וינפץ אותנו.

רם בלינקוב: צריך לסדר את זה, אבל לא באופן הזה.

רם בלינקוב: בכלל את כל האזור שם צריך לסדר, אבל לא כאן.

חיים אורון: זה הסעיף הבא.

רם בלינקוב: לעניין המלגות, צריך לדאוג לזה שכל הגורמים ששמו את תקציבם בשנה שעברה, ישימו את תקציבם בשנה הזאת.

רם בלינקוב: ל-ות"ת כן יש יכולות, לא כל תקציב ה-ות"ת מחולק, ה-ות"ת עומדת לפני הסכם חמש שנתי ואני מסביר לכם שתקציב ה-ות"ת הוא 6 מיליארד שקלים לשנה.

רם בלינקוב: כדי לסבר לכם את האוזן, תקציב משרד החינוך הוא 27 מיליארד שקלים.

זאב צחור: כמה משרד החינוך שם בשנה שעברה?

יעקב ליצמן: הוא לא שם.

ראובן ריבלין: הוא אמר שה-ות"ת נתן.

רם בלינקוב: אני מזכיר לכם שבתחילת הישיבה אמרתם לי ששרת החינוך אמרה שהיא מאוד תומכת בעניין הזה.

רם בלינקוב: נאה דורש, נאה מקיים.

רם בלינקוב: חוץ מזה, יש לה אחריות.

ראובן ריבלין: הבאנו אותך - לא ידענו ששר האוצר יגיע לכאן – כדי שנוכל להוציא ולאפשר למכללת סיפור להכריז את הכרזתה ונדע שיהיה לה מי שיטפל בכל הדברים כאשר יבואו כולם ויאמרו אנחנו בעד אבל לך לאוצר ותקבל כסף.

ראובן ריבלין: אתה תדאג איך לסדר את זה בתקציבה של המכללה.

ראובן ריבלין: ברגע שאתה אומר לי שאתה לקחת את זה על אחריותך, אני לא רוצה לומר הבטחה שלטונית, אני יודע שהם מוגנים.

ניסן סלומינסקי: אתה לא מבין שאם הוא יאמר את זה, מחר הסוכנות תיתן חצי מהסכום כי היא תאמר שבכל מקרה הוא ישלים.

חיים אורון: אם לא גומרים היום, הלכה להם השנה.

ניסן סלומינסקי: לכן צריך לדבר על סכום.

ראובן ריבלין: הוא יסדר את הסכום אתם.

ראובן ריבלין: הוא יוריד להם במקום אחר שם הוא צריך לתת להם.

ראובן ריבלין: אני מכיר את שר האוצר, כאשר מתחכמים אתו הוא יודע להתחכם טוב מאוד עם אחרים וזה אני אומר לזכותו למרות שיש לי דברים רבים לחובתו.

ראובן ריבלין: בעניין זה אין אצלו חוכמות.

ראובן ריבלין: השאלה שלנו היא האם מכללת ספיר היום, כדי להציל את השנה הבאה ולהציל את המכללה, יכולה להכריז את ההכרזה כפי שאמר חבר הכנסת אורון.

רם בלינקוב: כן.

ראובן ריבלין: אמר לך הממונה על התקציבים, כאשר שר האוצר יושב לידו, שאתה יכול להכריז, אבל הוא אמר באותן מגבלות שהוא אמר.

ראובן ריבלין: לכן עברנו שלב.

דוד ברנן: מבחינתנו הסטודנטים לא מעניין איך יביאו את הכסף.

דוד ברנן: יש רצון ויש צורך, ואם מדברים כאן על כלכלה, נקודת האיזון ב-27 בחודש הייתה כאן כנראה על 50 אחוזים.

דוד ברנן: אחרי המקרה שקרה ב-27 בפברואר בשעה 4 אחר הצהרים, אחרי שיצאנו מכאן, נראה לי שנקודת האיזון זזה קצת והמחיר עלה קצת וכך גם עלתה רמת הפאניקה.

דוד ברנן: שמעתי אבות ואימהות שמתקשרים אלי ומבקשים לסגור את המכללה.

דוד ברנן: שואלים איך זה שאני רוצה שסטודנטים יגיעו לשם.

דוד ברנן: האם אתם רוצים לתת לנו עזרה או שאתם רוצים לתת לנו את אותו הדבר שהיה לנו בשנה שעברה?

דוד ברנן: בשנה שעברה קבלנו 50 אחוזים כך שזה לא חדש לסטודנטים.

דוד ברנן: אם הם לא היו מקבלים את ה-50 אחוזים, הם היו תמהים.

ראובן ריבלין: בכל זאת 8,000 סטודנטים הגיעו בגלל שקיבלו 50 אחוזים.

ראובן ריבלין: צריך לראות את הצד המלא.

ראובן ריבלין: אומר האוצר שיש גבול.

ראובן ריבלין: יש איזשהו גבול בו הוא יכול לתת.

דוד ברנן: השאלה היא מה המדיניות.

ראובן ריבלין: המדיניות היא כפי שהוצגה כאן וזה טוב.

ראובן ריבלין: אני יודע שזה לא מספק אותך.

דוד ברנן: ברור שלא.

דוד ברנן: 50 אחוזים כבר היו והם היו כאשר לא נפלו טילים בתוך המכללה.

ראובן ריבלין: יושב-ראש ארגון הסטודנטים באזור, אני רוצה לומר לך שהיום קיבלנו פעם ראשונה הכרזה שלטונית לגבי עניין זה ואני חושב שהשגנו הישג.

ראובן ריבלין: לא יצאנו וכל תאוותנו בידינו.

דוד ברנן: את הסטודנטים לא מעניין מהיכן זה בא.

ראובן ריבלין: הבנתי שזה לא מעניין את הסטודנטים, אבל אנחנו הצלחנו להגיע כאן למשהו.

ראובן ריבלין: הערתך נרשמה.

דוד ברנן: השאלה איך מוסיפים על זה.

ראובן ריבלין: הערתך נרשמה.

ראובן ריבלין: אין הספק מוציא מידי הוודאי, ולקחנו את הוודאי והוא חשוב.

ראובן ריבלין: שמענו את הערתך, ושמע אותה גם שר האוצר.

נחמי פז: לגבי המספרים שנתן חבר הכנסת אורון.

נחמי פז: ה-18.5 מיליון שקלים שציינת הם רק לתלמידי האקדמיה וזה המספר שנמסר ל-ות"ת ושם אני לא יכול למסור מספרים אחרים.

נחמי פז: המספר הנכון של חצי מלגת לימודים היא 24 מיליון ולא 18.5 מיליון שקלים.

חיים אורון: לזה מוסיפים 3 מיליון שלכם ועוד 3 מיליון שקלים תרומות.

חיים אורון: אלה הנתונים שאתם נתתם לנוף.

חיים אורון: ה-18.5 פלוס 3, פלוס 3 שאתם נותנים למסלול הלא-אקדמי.

ראובן ריבלין: הערתך ברורה וגם ידועה לממונה על התקציבים.

אבישי ברוורמן: כאדם שבעבר באמת ישב מול ה-ות"ת ומול האוצר.

אבישי ברוורמן: במשטר תקין באמת זה לא היה מגיע לוועדת כספים כי בהחלט זאת אחריות הממשלה והיא צריכה באמצעות ות"ת לעשות זאת.

אבישי ברוורמן: כאשר יגאל אלון הקים את ות"ת, זה היה ברור לחלוטין.

אבישי ברוורמן: לכן אני חושב שהסיפור הוא מבחינת האחריות השלטונות.

אבישי ברוורמן: האוצר בסופו של דבר עומד מול ות"ת וצריך לגמור את זה.

אבישי ברוורמן: ברגע שהאוצר מתחייב לפתור, או הממשלה, איך יחלקו את זה בין שר החינוך, זאת לא הבעיה שלכם.

אבישי ברוורמן: מצד שני, ברגע שיש הבטחה, האוצר צריך להביא את זה.

חיים אורון: אם הבנתי נכון, הסכום של לפני שנה קיים בתור בסיס.

חיים אורון: אם יהיה גידול בהרשמה או דברים אחרים, בהתאמה יצטרכו להגדיל.

ראובן ריבלין: האם דבריו של חבר הכנסת אורון מקובלים עליך?

זאב צחור: האם אנחנו יוצאים מכאן ומכריזים שבסיכום הדיון בוועדת הכספים הובטח שמכללת ספיר יכולה להציע מלגה בין 50 ל-75 אחוזים משכר הלימוד?

ראובן ריבלין: לא, היא יכולה להציע 50 אחוזים.

יעקב ליצמן: רמי, אתה מקבל את ההצעה שלי?

רם בלינקוב: אני מקבל את ההצעה שלי.

יעקב ליצמן: אתה מעביר מה שהיה לפני שנה.

יעקב ליצמן: אני יוצא מהנחה שלא יהיה רישום כפי שהיה בשנה שעברה.

רם בלינקוב: אני הצעתי כאן יותר.

יעקב ליצמן: לא.

רם בלינקוב: אני מוכן להצעה שלך אבל לא יהיו מלגות.

רם בלינקוב: אני עוד לא גייסתי את הכל.

רם בלינקוב: אתם אומרים שהאחריות היא עלי אבל תדעו שזה קצת מצחיק אותי, וסליחה שאני אומר זאת.

רם בלינקוב: יש ות"ת, יש משרד החינוך, יש מועצה להשכלה גבוהה.

ראובן ריבלין: כאשר אני שומע את מנכ"ל משרד ראש-הממשלה מכריז הכרזה, אני יודע שהוא אמר את זה בגלל שהוא היה צריך לסיים את הישיבה.

ראובן ריבלין: כאשר אתה אומר את זה, אני יודע שמילתך בסלע.

רם בלינקוב: אל תפטרו את הסוכנות.

ראובן ריבלין: לא נפטור אף אחד.

רם בלינקוב: ואת משרד החינוך.

ראובן ריבלין: אתה תקיים במידה שיתקיימו שאר המרכיבים.

חיים אורון: אני עדיין לא מוותר.

חיים אורון: פרופסור צחור משך את זה מעט ואמר בין 50 ל-75 אחוזים.

חיים אורון: השאלה אם נוסח שאומר ששכר הלימוד במכללת ספיר בשנה הבאה יהיה 50 אחוזים ובמקרים מיוחדים שעליהם תתקבל החלטה ייעשה מאמץ להגדיל את שיעור המלגה.

רם בלינקוב: יש ב-ות"ת אפשרויות לסדר את הדברים האלה.

ראובן ריבלין: רק לאקדמאים.

חיים אורון: את השאר הם כבר ישלימו.

ראובן ריבלין: בסדר.

ראובן ריבלין: האוצר שמע את הצעתו של חבר הכנסת אורון וההבדל הוא לא הבדל גדול אבל הוא משמעותי מבחינתכם.